钦定古今图书集成/明伦汇编/氏族典/第089卷 > 卢柟
## 钦定古今图书集成/明伦汇编/氏族典/第089卷 > 卢柟

按《明外史卢柟传》：“柟字少楩，濬县人。家素封，输赀为
国学生，博闻强记，好使酒骂座。常为具召邑令，日晏
不至，柟大怒，撤席灭炬而卧。令至，柟不具宾主礼，会
柟役夫被搒，他日墙压死，令即捕柟，论死系狱。柟居
狱中，益读所携书，作《幽鞫》《放招》二赋，词旨沉郁。谢榛
携入京师，见诸贵人泣诉其冤状。平湖陆光祖选得”
濬令，因榛言平反其狱，柟出，走谒榛。榛方客赵康王
所。王立召见，柟礼为上宾。诸宗人以王故争客柟，柟
酒酣，骂座如故。及光祖为南京礼部郎，柟往访之。还，
益落魄嗜酒，病三日卒。